На основу члана 13. Закона о подстицајима у пољопривреди и руралном развоју (``Службени гласник РС, 10/13, 142/14, 103/15, 101/16) и на основу члана 32. Закона о локалној самоуправи („Службени гласник општине Жабари“, бр. 129/07, 83/14, 101/16 и 47/18) и Програма мера подршке за спровођење пољопривредне политике и политике руралног развоја општине Жабари за 2022. годину, број 020-33/2023-01 од 25.05.2023. године („Службени гласник општине Жабари, број 11/2023 од 25.05.2023.године“),

**ОПШТИНА ЖАБАРИ**



објављује

**Ј А В Н И П О З И В**

Комисија за спровођење пољопривредне политике и политике руралног развоја расписује

**ЗА ДОСТАВЉАЊЕ ПРИЈАВА ЗА ДОДЕЛУ ПОДСТИЦАЈНИХ СРЕДСТАВА ЗА ИНВЕСТИЦИЈЕ У ПОЉОПРИВРЕДИ НА ТЕРИТОРИЈИ ОПШТИНЕ ЖАБАРИ У 2023. ГОДИНИ**

**Предмет јавног позива:**

1. Јавним позивом уређују се услови, начин и критеријуми доделе подстицајних средстава у области пољопривреде на територији општине Жабари за 2023. годину (у даљем тексту: подстицајна средства).

2. Достављање пријава за доделу подстицајних средстава по овом Јавном позиву могу остварити физичка и правна лица уколико су инвестиције реализоване у 2023. години.

**I.** Позивају се регистрована пољопривредна газдинства (физичка и правна лица), са пребивалиштем и производњом на територији општине Жабари, да поднесу захтев за доделу подстицајних средстава за инвестиције у пољопривреди по секторима:

- Сектор остали усеви - Шифра инвестиције 101.5.1. Машине за примарну обраду земљишта; Шифра инвестиције 101.5.2. Машине за допунску обраду земљишта; Шифра инвестиције 101.5.3. Машине за ђубрење земљишта; Шифра инвестиције 101.5.4. Машине за сетву; Шифра инвестиције 101.5.5. Машине за садњу; 101.5.6 Машине за заштиту биља; 101.5.8 Машине за транспорт; 101.5.10 Машине и опрема за наводњавање

- Шифра инвестиције 102 - Успостављање и јачање удружења у области пољопривреде,

- Шифра инвестиције 201.1. - Одрживо коришћење пољопривредног земљишта

- Шифра инвестиције 305 - Развој техничко - технолошких, примењених, развојних и иновативних пројеката у пољопривреди и руралном развоју

**II.** Период за подношење захтева за доделу подстицајних средстава за инвестиције у физичка средства пољопривредних газдинстава за 2023. годину, траје од дана објављивања јавног позива на сајту општине Жабари и огласној табли Општинске управе општине Жабари, па до утрошка средстава планираних за ове намене, односно најкасније до 08.12.2023. године.

**III.** Износ подстицајних средстава за шифре инвестиције 101.5.1., 101.5.2., 101.5.3.,

101.5.4., 101.5.5., 101.5.6., 101.5.8., је 30% од инвестиције а максимално 50.000,00 динара по газдинству, за шифру инвестиције 101.5.10. је 50% од инвестиције а максимално 150.000,00 динара. За шифру инвестиције 102 је 90 % од инвестиције. За шифру инвестиције 201.1. је 100 % од инвестиције. За шифру инвестиције 305 је 20-100 % од инвестиције.

**IV.** Право на коришћење средстава могу остварити правна лица и пољопривредна газдинства која испуњавају следеће услове:

- да корисник има регистровано пољопривредно газдинство уписано у Регистар пољопривредних газдинстава, са активним статусом, пребивалиштем и производњом/инвестицијом на територији општине Жабари;

- прихватљиви корисници за шифру инвестиције 101.5.1., 101.5.2., 101.5.3., 101.5.4., 101.5.5., 101.5.6., 101.5.8. и 101.5.10. су пољопривредна газдинства која у свом власништву, односно у власништву члана РПГ имају мање од 49 хектара и да је носилац газдинства лице које је млађе од 50 година живота.

**V.** Образац захтева за доделу подстицајних средстава за инвестиције у пољопривреди у оквиру овог јавног позива преузима се на писарници или сајту Општинске управе.

Уз попуњен захтев се доставља одговарајућа документација у складу са мером за коју лице доставља пријаву:

* Пријаву, која се преузима на писарници или сајту Општинске управе
* Изјаву, која се преузима на писарници или сајту Општинске управе
* Фотокопију личне карте носиоца пољопривредног газдинства, којом потврђује да има пребивалиште на територији општине Жабари;
* Оригинал потврда о активном статусу регистрованог пољопривредног газдинства за 2023. годину, која је издата након објављивања Јавног позива;
* Оригинал Извода из Регистра пољопривредних газдинстава – структура биљне производње, издата након објављивања Јавног позива;
* Фотокопија наменског текућег рачуна отвореног код пословне банке;
* Доказ да је извршена уплата ( да су јасно видљиви уплатилац, сврха уплате и прималац )

- За пољопривредне машине: извод из регистра земљишних површина, рачун, фактура или фискални исечак и готовински рачун за опрему која је купљена као доказ о куповини.

- За Успостављање и јачање удружења у области пољопривреде, да удружење има статус правног лица, да удружење поседује статут, да је седиште удружења на територији општине Жабари, да је удружење основано у складу са прописима са којима је уређено оснивање удружења и да је уписано у судски регистар, да је удружење основано са циљем организоване пољопривреде производње и да је рад удружења усмерен на очување родности, плодности, и еколошке равнотеже пољопривредног земљишта. Ако је купљена опрема или материјал, потребна документација је рачун или фактура или фискални исечак за опрему или материјал који је купљен.

- За Одрживо коришћење пољопривредног земљишта, одговарајући план и програм радова, спецификација радова или пројекат у оквиру ове мере.

- За развој техничко - технолошких, примењених, развојних и иновативних мера у пољопривреди и руралном развоју, одговарајући план и програм радова, спецификација радова или пројекат у оквиру ове мере.

**VI.** Захтев са пратећом документацијом предаје се на писарници Општинске управе Жабари, на адреси Кнеза Милоша 103, 12374 Жабари, са назнаком за Комисију за спровођење мера пољопривредне политике и политике руралног развоја општине Жабари за 2023. годину.

Захтеви ће се разматрати по редоследу подношења, а непотпуни, неблаговремени и захтеви који не испуњавају услове из Поглавља IV овог Јавног позива, неће се разматрати. Пријава и приложена документација не враћа се подносиоцу пријаве.

**VII.** Комисија за спровођење пољопривредне политике и политике руралног развоја задржава право контроле реализованих инвестиција пре доношења коначног решења и задржава право да поред наведене документације затражи од подносиоца пријаве да достави и додатну документацију и доказе релевантне за одлучивање.

**VIII.** Јавни позив ће бити објављен на сајту општине Жабари, огласној табли Општинске управе општине Жабари и месним канцеларијама.

**IX.** Детаљне информације могу се добити од Комисије за спровођење мера пољопривредне политике и политике руралног развоја општине Жабари, или на бројеве телефона 012/250-053 и од 7.00 до 15.00 сати сваког радног дана у периоду трајања јавног позива.

Комисије за спровођење

мера пољопривредне политике и

политике руралног развоја